M. Sabolová, poslankyňa: (2010-01-20):
V druhej fáze sme vás vyzvali, pán minister, aby ste prehodnotili aj s ministrom vnútra vyberanie pokút a tvrdé sankcie, ktoré pri tomto neodskúšanom systéme sa dotkli dopravcov. A vzhľadom aj na tie skutočnosti celých firiem, ktoré tieto dopravné služby majú, bolo to vo vašej kompetencii, pán minister, zaviesť túto skúšobnú prevádzku, pretože termín spoplatnenia alebo spoplatnenie úsekov nastáva v čase, kedy vyšla vyhláška ministerstva dopravy, ktorá bola upravená až s platnosťou od 15. decembra konca roka, čiže nemôžete povedať, že bol dostatočne časový priestor na to, aby všetci dopravcovia za dva týždne alebo posledný mesiac decembrový, kedy bola vyhláška v nejakom pripomienkovom konaní, keď vôbec bola, sa mohli na toto spoplatnenie a na takéto spoplatnenie pripraviť. Pán minister, vy ste mali výnimočnú príležitosť ako minister vstúpiť do úpravy vyhlášky a zabrániť totálnemu chaosu, ktorý 1. januárom zavedením mýtneho systému nastal. Nebolo potrebné konanie vlády, nebolo potrebné rokovanie parlamentu, vy jediný ste túto možnosť mali v rukách a mohli ste konať a upraviť vyhlášku tak, aby jej účinnosť začala napríklad 1. marcom, 1. aprílom tohto roku, aby spustenie systému začalo, aby sme odskúšali systém najdrahší v Európskej únii, ale aby sme ho skúsili, dúfam, že raz po preskúšaní bude aj najlepší. Očakávam to, čo to prinesie po nejakom období. Myslím si, pán minister, že aj dnes máte ešte v rukách, ak teda večer vás táto vládna koalícia podrží, máte v rukách to, aby ste lehotu do konca januára 2010 predĺžili minimálne o dlhšie obdobie dvoch mesiacov, kedy ten systém nadobudne skutočne overenú skúšobnú prevádzku. Chcem, pán minister, vám pripomenúť, že ste si tak protirečili vo svojom vyjadrení, že my sme vôbec nereagovali, ale však snáď bol nejaký list pani poslankyne. Ja som vám v tom liste, pán minister, konkretizovala výhrady, ktoré sú viac-menej z kontaktu konkrétneho, a môžem hovoriť o Košiciach, v meste, v ktorom žijem, a ako poslanec som vám tlmočila vážne výhrady jedného veľkého mesta na Slovensku, ktoré je najviac postihnuté týmto mýtnym systémom. Pretože pri prehodnocovaní úsekov sa urobili ústupky v Bratislave, úseky spoplatnené sa týkali len veľmi malého počtu spojov, pričom v Košiciach tie tri spoplatnené úseky sa týkali 200 spojov. Tým, že mesto je rozdelené na mestské časti a že sa musí prechádzať troma úsekmi, ktoré veľmi zvláštnou formou pri kalkulácii naskakovali, si myslím, že toto je vašou možnosťou tieto tri úseky, tak ako ste niečo prisľúbili na včerajšej tlačovej besede, vyňať, aby neboli postihnutí občania pri úhradách na cestovnom. Od začiatku zavedenia mýta sa stretávala verejnosť cez médiá s informáciami, že nie je možná kontrola prejazdených úsekov, že dnes platia dopravcovia za úseky neprimerané, neprimerané zdroje. Vy dobre viete, pán minister, že bola novela a upravili ste zákon tak, že nepôjde o prejazdené kilometre, ale spoplatnené úseky, čo je zásadnou chybou a dotkne sa hlavne občanov nielen mesta Košice, Bratislavy, krajských a okresných miest, ale hlavne ich, pretože sa spoplatňujú úseky, poviem príklad, Banská Bystrica, veď tu máme poslanca z Banskej Bystrice. Ak prejde autobus z centra mesta, z Huštáku, a ide smerom na Fončordu, musí zaplatiť za celý úsek, pričom prechádza len možno nejakých dvesto, tristo, päťsto metrov po spoplatnenom úseku a platí kilometre, to je ďalší konkrétny príklad. Čiže, pán minister, je veľmi veľa chýb, ktoré sú výlučne na vašej hlave, pretože vy ste túto možnosť mali, vy ste ju nevyužili, alebo platí vaša veta, že „Pán Boh mieni, premiér mení“, to, čo ste povedali pred časom pri nastúpení do svojej funkcie. To ste vy tu, v parlamente, pri... (Reakcia ministra.) Nie teraz, myslím, pri mýtnom systéme, tak si zalistujte dva-tri roky dozadu, keď boli isté novely zákonov, kedy ste vy mali logický názor a veľmi logické požiadavky a v tom čase zaznelo „Pán Boh mieni, premiér mení“. Takže... Alebo človek mieni. Tak ako to nie je veľký rozdiel, lebo podľa mňa zásadná premisa je „premiér mení“. Takže toľko k tomu všeobecnému. A ešte by som rada počas tejto rozpravy sa dotknúť dvoch alebo troch konkrétnych vecí, aby sme nehovorili len všeobecne. Konkrétne e-maily, ktoré prichádzali na adresy určite všetkých poslancov, minimálne tých, ktorí ste ich cez voľné obdobie otvárali, hovorí jeden príklad: „Oznamujem vám, že pri prihlásení a prebratí palubných jednotiek ste mi“, píšu SkyTollu, „palubných jednotiek ste mi poslali logina a heslo pre kontrolu stavu konta pre poplatky elektronického mýta. Z dôvodu ekonomického riadenia nevyhnutne potrebujem vstup na naše konto pre zistenie sumy mýtneho za jednotlivé úseky. No, žiaľ, internetové pripojenie nám oznamuje nesprávne použitie hesla a nespojí nás do informačného systému. Z tohto dôvodu vás žiadam o oznámenie, či je náš vstup zablokovaný, alebo aký nedostatok sa vyskytol. Nedostatok informácií môže spôsobiť neefektívnosť našej prevádzky, ktorú budeme musieť uplatniť. Na zákazkovej linke“, teraz je tu číslo, „odkazovač hovorí, že najbližší voľný operátor sa vám bude venovať, ale po 10 minútach som to musel vzdať, pretože sa nikto neozval.“ Dotyčný pán píše, je to konateľ firmy, má tri motorové vozidlá, na ktoré mal palubné jednotky. Po prvom výjazde na komunikáciu jedna palubná jednotka odišla a na druhý deň mu odišla druhá. Myslím si, že toto tiež je dôvod na to, aby bola tu skúšobná prevádzka, pretože sám prevádzkovateľ, sám dodávateľ nemal mnohé jednotky overené, čo ste aj vy neskôr, pán minister, zistili, a preto dnes alebo včera prichádzate s istými úľavami. Pred časom a pred niekoľkými hodinami mi prišiel podobný e-mail a práve s tým, že dnes ideme do úpravy pokút. Konkrétny príklad z D 2, kde pri poruche na systémovej jednotke kamión odstavili, ale keďže blokovali jazdný pruh, a my veľmi dobre vieme, že ak by sa stala taká porucha na D 1, tak nemáme odstavný pruh už vôbec, sa pokúsil kamionista z tejto cesty zísť, aby neblokoval premávku. Samozrejme, že prvý, kto vyjadroval svoje postrehy z fungovania mýtneho systému, bola mýtna polícia, tá mala prvá tlačovku k mýtnemu systému a, bohužiaľ, tohto kamionistu pokutovala, pretože si dovolil nacúvať nejakých 50 metrov na odstavnú plochu. Netvrdí, že neurobil chybu, ale mal jedinú šancu, aby mohol odstaviť kamión, aby mohol ho odstrániť a nebrániť prevádzke. Pýtam sa, toto je v prospech občanov? Týmto chcete povedať, že sa chceme tým občanom priblížiť? Alebo ďalej rozvádza svoju situáciu, kde prišiel na kontrolné miesto s palubnou jednotkou, ktorá mu ale, jemu signalizovala poruchu, ale keď prišiel na kontrolné miesto, zistil, že palubná jednotka mu stiahla poplatok za celý úsek, ktorý ani vlastne nemohol prejsť, lebo ten kamión musel odstaviť. Pýtam sa, nie sú toto vecné dôvody a dôkazy o tom, že ste mali byť na to pripravení? Že Národná diaľničná aj SkyToll nemali byť veľkí hrdinovia 1., 2. januára, že všetko je OK, lebo každý deň, aj dodnes, sa vyskytujú tieto vážne problémy. Pýtam sa, pán minister, ešte a verím a bola by som veľmi rada, keby ste nám umožnili v rámci rozpravy diskutovať, aby sme mohli v druhom čítaní sa možno aj adresnejšie vyjadriť, či bude dnes známe a jasné prevádzkovateľovi, aby si mohol zistiť a napočítať, koľko kilometrov prešiel, za čo bude platiť? Pretože súčasné predloženie vzorca na výpočet výšky mýta, síce je tam kalkulačka a vypočíta si mýto, ale zverejniť, bolo by vhodné zverejniť metodiku, ako sa to mýto vypočítava, a to bola jedna z tých požiadaviek prepravcov. Myslím si, že včera ste deklarovali, a verím, že to bude skutočnosťou, že sa tie krátke úseky 200-, 300-metrové pri prejazdoch hlavných komunikácií nebudú spoplatňovať. Verím, že to čoskoro vo vyhláške bude, že sa nebudú zdvojovať spoplatňovania, že ten systém začne fungovať, že sa budete venovať oveľa viac mestskej hromadnej doprave vo verejnom záujme a tá, ktorá je pravidelnou dopravou. A bolo by vhodné, ak je len trochu možné, a ten návrh zrejme príde aj do výboru, aby sme mestskú hromadnú dopravu, ktorá je pravidelnou dopravou, nielen krátkodobou autobusovou dopravou v mestách, nebola spoplatňovaná. Pán minister, je tu absolútna neprehľadnosť v systéme platieb, a preto by bolo dobré, aby tí, ktorí platia, aby vedeli, za čo platia. A možno by bolo vhodné do budúcnosti rozmýšľať aj nad tým, ak my spoplatňujeme prepožičanie jednotky za pomerne vysoké čiastky, a pri veľkom prepravcovi to ide o veľký depozit, aby tie peniaze boli transparentne uložené, aby sa nestalo to, že ony sú v depozite a že ich točí firma, ktorá ich v depozite má. Niekto na nich vyrába a zarába a dopravca, ktorý ich zloží ako pasívne zdroje, na nich stráca. Je veľmi veľa otáznikov, ktoré ešte vyvstanú možno aj za ten týždeň, a preto, pán minister, vzhľadom na prísľub byť naklonený tejto veci pomôcť, vás chcem vyzvať, aby ste lehotu na skúšobnú prevádzku a neplatenia, nevyberanie mýta predĺžili minimálne do konca marca tohto roku. Táto krajina, pri tom ako nešetríme v iných rezortoch, nepríde skrátka, ale minimálne nezrušíme a nezlikvidujeme množstvo podnikateľských subjektov, kedy sami vidíme, koľko ľudí sa dostáva do siete nezamestnaných, a sami vidíme, akým možným spôsobom sú títo dopravcovia ohrození a následne v druhej fáze budú ohrození zvýšením cien aj všetci občania, pretože to niekde budú musieť premietnuť. Preto vás chcem, pán minister, požiadať, aby ste v tejto veci, ktorá je kompetenciou vás a zrejme aj ostane, a viac politicky budem vystupovať pri večernej schôdzi alebo kedy tá schôdza vyjde, ale chcem vás požiadať, aby ste v tejto veci konali rozumne a aby to neboli len dojmy, že konáte, ale aby to boli aj vecné argumenty. Chcem povedať, že Kresťanskodemokratické hnutie podporí návrh do druhého čítania, ale tieto výhrady, ktoré sú a ktoré rezonujú po troch rokoch schváleného zákona, ste mali šancu upraviť skôr. Ďakujem pekne. (Potlesk.)